stanford-oval/wikipedia huggingface dataset:
Michael Bublé
Elämäkerta

Bublé on voittanut urallaan lukuisia palkintoja, kuten kolme Grammy-palkintoa ja useita Juno-palkintoja. Hänen esikoisalbuminsa, Michael Bublé (2003), oli kymmenen ostetuimman joukossa sekä Isossa-Britanniassa että Kanadassa. Bublén maailmanlaajuinen menestys alkoi vuonna 2005, kun hänen toinen studioalbuminsa, It’s Time, julkaistiin. It’s Time oli albumilistan kärjessä Kanadassa, Italiassa ja Japanissa ja sijalla kaksi Australiassa. Lisäksi albumilta toisena julkaistu single ”Home” oli Billboard Adult Contemporary -listan sijalla yksi. Bublén albumeita on myyty maailmanlaajuisesti yli 30 miljoonaa kappaletta.
Bublé esiintyi vuonna 2012 kiertueellaan Helsingin Hartwall Areenalla 20. huhtikuuta. Se oli Bubléen ensimmäinen konsertti Suomessa mutta ei  ensimmäinen kerta, kun hän vieraili maassa, sillä hän oli promoamassa uutta joululevyään MTV3:n Korkojen kera -ohjelmassa 25. marraskuuta 2011. Ohjelmassa hän muun muassa pelasi pöytäjääkiekkoa juontajia Vappu Pimiää ja Jenni Pääskysaarta vastaan. Hän myös kertoi Suomen olevan miltei ainoa paikka, jossa häntä ei tunnisteta kadulla.
Bublé asuu nykyisin Vancouverissa ja on naimisissa argentiinalaisen Luisana Lopilaton kanssa. Heillä on vuonna 2013 syntynyt Noah-niminen poika, jolla diagnosoitiin vuonna 2016 maksasyöpä, sekä vuonna 2016 syntynyt Elias-niminen poika. Bublélla on ollut vuodesta 2005 lähtien Kanadan ja Italian kaksoiskansalaisuus.
Bublé lopetti laulajauransa vuonna 2016 ja ilmoitti syksyllä 2018 vetäytyvänsä kokonaan kaikesta julkisuudesta antaessaan "viimeisen haastattelunsa" Daily Mail -lehdelle. Hän ilmoitti myös lopettavansa sosiaalisen median käytön kokonaan. Bublé julkaisee kuitenkin vielä marraskuussa 2018 albumin nimeltään Love. Hän palasi kuitenkin esiintymislavalle Britannian X Factorissa marraskuussa 2018.
Bublé on ollut lapsuudestaan asti suuri jääkiekkofani, ja hän omistaa osan Vancouver Giants -juniorijääkiekkojoukkueesta.
Tärkeimmät palkinnot

Grammy 2011: Paras perinteisen popin albumi (Crazy Love)
American Music Awards 2010: Aikuinen nykyartisti
Grammy 2010: Paras perinteisen popin albumi (Michael Bublé Meets Madison Square Garden)
Grammy 2008: Paras perinteisen popin albumi (Call Me Irresponsible)
World Music Award 2004: Maailman eniten myyvä artisti/Canada
Tuotanto

| 0 | 1 | 2 |
| --- | --- | --- |
|  Studioalbumit BaBalu (2001)  Dream (2002)  Michael Bublé (2003)  It’s Time (2005)  Call Me Irresponsible (2007)  Crazy Love (2009)  Christmas (2011)  To Be Loved (2013)  Nobody but Me (2016)  Love (2018)  Higher (2022) Livealbumit Come Fly with Me (2004)  Caught in the Act (2005)  Michael Bublé Meets Madison Square Garden (2009)  |  EP:t First Dance (1997)  Totally Bublé (2003)  Let It Snow (2003)  More (2005)  With Love (2006)  A Taste of Bublé (2008)  Special Delivery (2010)  Hollywood: The Deluxe EP (2010)  A Holiday Gift for You (2010)  |  Musiikkivideot "Sway" (2003)  "Moondance" (2004)  "Spider-Man Theme" (2004)  "Feeling Good" (2005)  "Home" (2005)  "Save the Last Dance for Me" (2005)  "Everything" (2007)  "Lost" (2007)  "Mr. and Mrs. Jones" (2007)  "Haven’t Met You Yet" (2009)  "Hold On" (2009)  "Cry Me a River" (2009)  "Hollywood" (2010)  "Santa Claus Is Coming to Town" (2011)  "It’s a Beautiful Day" (2013)  |
Aiheesta muualla

Wikimedia Commonsissa on kuvia tai muita tiedostoja aiheesta .
Viralliset sivut (englanniksi)
Michael Bublé Internet Movie Databasessa. (englanniksi)
Michael Burry

| Michael Burry> Henkilötiedot |
| --- | --- |
Syntynyt: 19. kesäkuuta 1971 (ikä 53) San José, Kalifornia, Yhdysvallat
Kansalaisuus:   Yhdysvallat
Muut tiedot
Tutkinnot:  filosofian kandidaatti, Kalifornian yliopisto  lääketieteen tohtori, Vanderbiltin yliopisto
Michael James Burry (19. kesäkuuta 1971 San José, Kalifornia) on yhdysvaltalainen sijoittaja. Hän perusti vuonna 2000 Scion Capital -nimisen hedgerahaston, jonka johtajana hän toimi vuonna 2008 toteutettuun rahaston lakkauttamiseen saakka. Burry oli yksi harvoista, joka onnistui ennustamaan vuonna 2007 alkaneen, globaaliin finanssikriisiin johtaneen subprime-kriisin.
Koulutus

Burry opiskeli alemman korkeakoulututkinnon Kalifornian yliopistossa Los Angelesissa. Hän jatkoi opintojaan Vanderbiltin yliopiston lääketieteellisessä tiedekunnassa, josta hän valmistui lääketieteen tohtoriksi vuonna 1997. Myöhemmin hän aloitti neurologian koulutuksen Stanfordin yliopiston sairaalassa, mutta ei tehnyt opintojaan loppuun.
Ura sijoittajana

Burry keskeytti lääketieteellisen koulutuksensa perustaakseen Scion Capital -hedgerahaston vuonna 2000. Burryn mielestä vuosituhannen taitteen internet-huuma oli kasvattanut useiden yritysten markkina-arvoja kohtuuttoman paljon, jonka vuoksi hän myi lyhyeksi näiden yritysten osakkeita. Lyhyeksi myynnissä eli shorttaamisessa sijoittaja hyötyy osakkeiden arvon laskusta. IT-kuplan myötä monien informaatioteknologian alan pörssiyritysten arvot romahtivat, jonka myötä Burryn rahaston tuotot kasvoivat räjähdysmäisesti. Ensimmäisenä toimintavuotenaan Scion Capitalin tuotto oli 55 prosenttia, vaikka samalla Yhdysvaltain suurimpien yritysten markkina-arvoja kuvaava S&P 500 -osakeindeksi laski 12 prosenttia. Viiden ensimmäisen toimintavuoden aikana rahaston osuuden arvo oli noussut 242 prosenttia, kun samassa ajassa S&P 500 oli laskenut 6,8 prosenttia.
Ura sijoittajana > Subprime-kriisi

IT-kuplasta seuranneen menestyksen jälkeen Burry alkoi tutkia Yhdysvaltain korkean riskin asuntolainojen markkinaa. Hän havaitsi, että pankit tarjosivat huolettomasti matalakorkoista lainaa heikossa taloudellisessa tilanteessa olleille lainanottajille, joilla ei olisi korkotason noustessa mahdollisuutta selvitä kasvavista lainakuluista. Lopulta tilanne johti niin kutsuttuun subprime-kriisiin, lukuisten investointipankkien konkursseihin ja lopulta globaaliin rahoitusmarkkinoiden kriisiin.
Burry ennakoi leväperäisen luototuksen johtavan ennen pitkää asuntolainakriisiin, jonka myötä hän myi lyhyeksi subprime-asuntolainoja. Burry suostutteli sijoitusyhtiöt myymään hänelle credit default swap -luottoriskijohdannaisia kaikkein haavoittuvimpina pitämiään subprime-lainoja vastaan. Ensimmäiset shorttipositionsa hän osti jo vuonna 2005 Deutsche Bankilta ja myöhemmin myös Goldman Sachsilta ja Bank of Americalta. Monet Scion Capital -rahaston sijoittajat olivat hyvin epäileväisiä Burryn kykyyn havaita ennalta massiivisia makrotalouden mullistuksia ja he olivat pettyneitä, kun rahaston tuotot jäivät johdannaiskauppojen myötä heikoiksi vuonna 2006.
Asuntolainojen kireä tilanne alkoi paljastua markkinoille vuoden 2005 lopulla, kun korkojen nousun myötä monen asuntovelallisen lainanlyhennykset jäivät aikataulusta jälkeen. Tilanne kiristyi jatkuvasti, kunnes keväällä 2007 subprime-lainojen tilanne kriisiytyi äkisti. Monien lainoihin sijoittaneiden rahastojen arvot romahtivat ja useat investointipankit kuten Bear Sterns, Morgan Stanley ja Goldman Sachs ajautuivat likviditeettiongelmiin. Lopulta tilanne laajeni finanssialalta muille toimialoilla ja laajamittaiseksi finanssikriisiksi. Kriisin ennakoinut lyhyeksi myynti tuotti Burrylle 100 miljoonan dollarin ja hänen sijoittajilleen 725 miljoonan dollarin tuotot. Kesäkuun 2008 loppuun mennessä Scion Capitalin tuotot rahaston perustamisesta lukien olivat kulut vähennettyinä 489 prosenttia, kun samaan aikaan S&P 500 oli noussut vain hieman yli 2 prosenttia. Burry lakkautti rahaston vuonna 2008 keskittyäkseen henkilökohtaisiin sijoituksiinsa.
Populaarikulttuurissa

Burry on keskeinen hahmo Michael Lewisin vuonna 2010 ilmestyneessä kirjassa The Big Short: Inside the Doomsday Machine. Adam McKay ohjasi kirjaan perustuvan samannimisen elokuvan, joka ilmestyi joulukuussa 2015. Elokuvassa Burrya näytteli Christian Bale.
Bernard Wagenaar

Bernard Wagenaar (18. heinäkuuta 1894 Arnhem – 19. toukokuuta 1971 York, Maine) oli alankomaalaissyntyinen, sittemmin yhdysvaltalaistunut säveltäjä, pianisti, viulisti ja musiikkipedagogi. Hän varttui musikaalisessa perheessä Arnhemissä. 15-vuotiaana hän lähti opiskelemaan Utrechtiin. Hänen opettajiensa joukossa olivat Gerard Veerman (viulu), Madame Bekker-Veerman (piano) ja hänen oma isänsä Johan Wagenaar (harmonia, kontrapunkti, sävellys).
Vuonna 1920 Wagenaar asettui Yhdysvaltoihin, jonka kansalaisuuden hän sai vuonna 1927. Vuosina 1921–1923 hän toimi Leopold Stokowskin johtaman Philadelphian orkesterin viulistina. Hän kuului Institute of Musical Artin henkilökuntaan New Yorkissa ja jatkoi toimintaansa siellä sen muututtua Juilliard Schooliksi (1925–1968). Häntä kuullaan pianistina Naxoksen historiallisen sarjan levyllä. Hänen sävellystensä joukossa on pianosonaatti.
Michelle Lujan Grisham

| Michelle Lujan Grisham |
| --- | --- |
 Michelle Lujan Grisham vuonna 2021.
New Mexicon 32. kuvernööri
 1. tammikuuta 2019 –  
Varakuvernööri:  Howie Morales
Edeltäjä:  Susana Martinez
Yhdysvaltain edustajainhuoneen jäsen New Mexicon 1. vaalipiiristä
 3. tammikuuta 2013 – 31. joulukuuta 2018  
Edeltäjä:  Martin Heinrich
Seuraaja:  Deb Haaland
Henkilötiedot
Syntynyt: 24. lokakuuta 1959 (ikä 64) Los Alamos, New Mexico
Puoliso:  Gregory Grisham (k. 2004) Manuel Cordova (vih. 2021)
Tiedot
Puolue:  demokraatit
Koulutus:  Juris Doctor (1987)
Tutkinnot:  New Mexicon yliopisto
Aiheesta muualla
www.governor.state.nm.us/our-leadership/governor
Michelle Lujan Grisham (s. 24. lokakuuta 1959 Los Alamos, New Mexico) on yhdysvaltalainen poliitikko demokraattisesta puolueesta. Hän on toiminut vuoden 2019 alusta New Mexicon kuvernöörinä.
Tausta ja yksityiselämä

Lujan Grishamin setä Manuel Lujan Jr. toimi Yhdysvaltain sisäministerinä vuosina 1989–1993, George H. W. Bushin presidenttikaudella. Ennen ministeriaikaansa hän oli Yhdysvaltain edustajainhuoneen jäsen samasta vaalipiiristä kuin Lujan Grishamkin myöhemmin. Lujan Grishamin perhe on asunut New Mexicon alueella 12 sukupolven ajan.
Lujan Grisham on koulutukseltaan juristi. Hän suoritti Juris Doctor -tutkinnon New Mexicon yliopistossa vuonna 1987. Vuonna 1991 hän aloitti New Mexicon ikääntymisviraston (engl. Agency on Aging) johtajana.
Michelle Lujan Grisham oli naimisissa Gregory Grishamin kanssa 1980-luvun alusta tämän kuolemaan saakka. Gregory Grisham kuoli elokuussa 2004 aivoaneurysmaan. Pari sai kaksi lasta. Lapsenlapsia hänellä on kolme. Vuonna 2012 Lujan Grisham alkoi seurustella Albuquerquessa asuvan pienyrittäjä Manuel Cordovan kanssa. Pari meni naimisiin 21. toukokuussa 2022, ja heidät vihki Yhdysvaltain varapresidentti Kamala Harris Washingtonissa.
Poliittinen ura

Vuonna 2002 Lujan Grisham nimitettiin New Mexicon ikääntymis- ja pitkäaikaispalveluministeriksi (engl. Cabinet Secretary for Aging and Long-Term Services Department). Kaksi vuotta myöhemmin hän siirtyi osavaltion terveysministeriksi, jona toimi vuoteen 2007.
Lujan Grisham pyrki Yhdysvaltain edustajainhuoneen jäseneksi New Mexicon 1. vaalipiiristä ensimmäisen kerran vuonna 2008, mutta jäi demokraattien esivaalissa kolmanneksi Martin Heinrichin ja Rebecca Vigil-Gironin jälkeen. Vuonna 2012 hän pyrki uudelleen, kun vaalipiirin edustajana toista kautta toiminut Heinrich asettui ehdolle Yhdysvaltain senaattiin. Lujan Grisham pääsi demokraattien ehdokkaaksi ja voitti marraskuun 2012 vaaleissa republikaanien ehdokkaan Janice Arnold-Jonesin prosentein 59,1–40,1. Ennen valintaansa edustajainhuoneeseen hän oli toiminut vuodesta 2010 Bernalillon piirikunnan hallituksen (engl. board of commissioners) jäsenenä.
Lujan Grisham toimi edustajainhuoneen jäsenenä kolme kaksivuotiskautta, tammikuusta 2013 joulukuuhun 2018. Hän vaikutti tänä aikana kolmessa eri valiokunnassa, budjettivaliokunnassa, maatalousvaliokunnassa ja valvonta- ja uudistusvaliokunnassa.
Poliittinen ura > New Mexicon kuvernöörinä

Vuonna 2018 hän pyrki ja tuli valituksi New Mexicon kuvernööriksi. Hän sai ensin yli 66 prosenttia äänistä demokraattien kesäkuun esivaalissa ja myöhemmin 57,2 äänistä marraskuun kuvernöörinvaalissa, vastaehdokkaanaan edustajainhuoneen republikaanijäsen Steve Pearce. Lujan Grisham valittiin toiselle kaudelle vuonna 2022. Hänen vastaehdokkaansa oli republikaanien Mark Ronchetti, jonka Lujan Grisham voitti saatuaan 52 % äänistä.
Syyskuussa 2019 Lujan Grisham ilmoitti, että aikoo poistaa lukukausimaksut New Mexicon julkisissa yliopistoissa opiskelevilta osavaltion asukkailta. Tämä toteutettiin vuonna 2022.
Aiheesta muualla

Kuvia tai muita tiedostoja aiheesta Michelle Lujan Grisham Wikimedia Commonsissa
Meripelastusalus

Pelastusvene Rautauoma
Meripelastusalus on laiva tai vene, joka on suunniteltu vesillä tapahtuvaan pelastustoimintaan. Suomessa meripelastusaluksella tarkoitetaan tyypillisemmin joko Rajavartiolaitoksen tai Suomen Meripelastusseuran yksiköitä. Meripelastusalukset on tarkoitettu ensisijaisesti ihmishenkien ja vasta toissijaisesti omaisuuden pelastamiseen.
Meripelastusveneen pelastusvarusteisiin kuuluu mm. pintapelastusvälineitä, hinausköysiä, tyhjennyskalustoa, palonsammutusvälineitä ja sairaankuljetuskalustoa. Lisäksi veneet on varustettu monipuolisin navigaatiolaittein, jotta merenkulku sujuu turvallisesti myös pimeällä tai huonoissa sääoloissa.
Suomen Meripelastusseuran pelastusveneet jakaantuvat viiteen luokkaan: PV1... PV5, minkä lisäksi on apuvene- (AV) ja risteilijäluokka (PR).
Aiheesta muualla

Merivartiosto
Mileena

Mileena Mortal Kombat: Deception -pelissä
Mileena on kuvitteellinen henkilö Mortal Kombat -tappelupelisarjassa.
Bernard Voorhoof

Bernard Voorhoof (11. toukokuuta 1910 Lier, Belgia – 18. helmikuuta 1974) oli belgialainen jalkapalloilija, pelipaikaltaan keskushyökkääjä.
Voorhoof edusti TSV Lyraa 1926–1927, Lierse SK:ta 1927–1948 ja RRFC Montegnéeta 1948–1949. Hän voitti Lierse SK:n kanssa kolmesti Jupiler Pro Leaguen kausilla 1931–1932, 1940–1941 ja 1941–1942. Hän oli liigan paras maalintekijä kaudella 1939–1940. Voorhoof debytoi Belgian A-maajoukkueessa huhtikuussa 1928 ja hän pelasi joukkueessa 61 ottelua, joissa hän teki 30 maalia. Hän pelasi vuosien 1930, 1934 ja 1938 maailmanmestaruuskilpailuissa, kaikissa yhden ottelun. Vuonna 1934 hän teki kaksi maalia. Lisäksi hän kuului joukkueen kokoonpanoon kesäolympialaisissa 1928.
Ben-Hur (täsmennyssivu)

Ben-Hur voi tarkoittaa ainakin seuraavia:
Ben-Hur – kertomus Kristuksen ajoilta , Lew Wallacen romaani vuodelta 1880
Ben-Hur, Wallacen kirjaan perustuva 15-minuuttinen mykkäelokuva vuodelta 1907
Ben-Hur, mykkäelokuva vuodelta 1925
Ben-Hur, William Wylerin ohjaama elokuva vuodelta 1959
Ben Hur, suoraan videolle julkaistu animaatioelokuva vuodelta 2003
Ben Hur, kaksiosainen minisarja vuodelta 2010
Ben-Hur, Timur Bekmambetovin ohjaama elokuva vuodelta 2016.
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Ben Hur”, voi hakea sivunnimihaulla, laajalla sivunnimihaulla tai tekstihaulla.
Massive Aggressive

| Massive Aggressive Municipal Waste |
| --- | --- | --- |

Studioalbumin tiedot
 Julkaistu: 25. elokuuta 2009
 Tuottaja(t): Zuess & Municipal Waste
 Tyylilaji: thrash metal, crossover thrash
 Kesto: 28.49
 Levy-yhtiö: Earache
Municipal Wasten muut julkaisut
| The Art of Partying 2007 | Massive Aggressive 2009 | The Fatal Feast 2012 |
Massive Aggressive on yhdysvaltalaisen crossover thrash -yhtye Municipal Wasten neljäs studioalbumi. Se julkaistiin 25. elokuuta 2009 levymerkillä Earache Records.
Kappaleet

Kaikki kappaleet kirjoittanut Municipal Waste.
Masked By Delirium – 1.56
Mech-Cannibal – 2.20
Divine Blasphemer – 1.59
Massive Aggressive – 1.42
Wolves of Chernobyl – 2.37
Relentless Threat – 1.46
The Wrath of the Severed Head – 2.45
Upside Down Church – 2.29
Shredded Offering – 2.30
Media Skeptic – 1.33
Horny For Blood – 1.38
Wrong Answer – 2.32
Acid Sentence – 3.02
Kokoonpano

Tony Foresta – laulu, layout
Ryan Waste – kitara, laulu, layout
Landphil – bassokitara, laulu
Dave Witte – rummut
Kokoonpano > Tuotanto

Zuess – tuottaja, äänittäjä
Andrei Bouzikov – grafiikka
Mark Reategui – layout
Arvostelut

AllMusic:
Blabbermouth:
Sputnikmusic:
Aiheesta muualla

Massive Aggressive discogs.com -sivustolla (englanniksi)
Albumi Massive Aggressive Encyclopaedia Metallum -sivustolla (englanniksi)
Ben-Zion Orgad

Ben-Zion Orgad (hepr. ‏בן ציון אורגד‎; 1926 Gelsenkirchen, Saksa – 28. huhtikuuta 2006 Tel Aviv, Israel) oli säveltäjä, musiikkipedagogi ja runoilija. Hän syntyi Saksassa, mutta emigroitui nykyisen Israelin alueelle vuonna 1933.
Orgad aloitti viulunsoiton opiskelun vuonna 1934 Rudolf Bergmanin johdolla. Hän sai myös musiikin teorian ja sävellyksen opetusta Paul Ben-Haimilta. Vuonna 1947 Orgad valmistui Jerusalemin musiikkiakatemiasta Josef Talin opiskelijana. Hänen muita opettajiaan olivat Jerusalemissa Solomon Rosowsky ja Yhdysvalloissa Aaron Copland. Orgadin tuotannossa tärkeä asema on heprean kielellä. Huomattavan osan hänen tuotannostaan muodostavat hänen vokaalimusiikkiteoksensa. Niiden innoittajina olivat raamatulliset kirjoitukset, keskiaikaiset hepreankieliset tekstit ja moderni hepreankielinen runous. Orgad oli myös itse tuottelias runoilija ja kirjoittaja. Hänen teoksiaan esitettiin sellaisten johtavien kapellimestarien kuin Leonard Bernsteinin ja Gary Bertinin johdolla. Vuonna 1997 Orgadille myönnettiin Israel-palkinto musiikista.
Orgad toimi vuosina 1975–1988 Israelin kansallisena musiikkikoulutuksen superintendenttinä. Hänen sävellystensä joukossa on Mizmorim (Psalmien kirja, 1966–1968). Hän laati teoksia myös orkesterille (esimerkiksi sinfonia Hatzvi Israel, 1949/1964) ja kamarimusiikkikokoonpanoille. Orgad kuoli Tel Avivissa pitkään sairastettuaan.
Melonta kesäolympialaisissa 2016 – miesten 200 metrin kajakkikaksikko

Miesten 200 metrin kajakkikaksikko Rio de Janeiron olympialaisissa 2016 käytiin 17. – 18. elokuuta Lagoa Rodrigo de Freitaksessa. Kilpailun voittivat espanjalaiset Saúl Craviotto ja Cristian Toro. Toiseksi sijoittuivat brittiläiset Liam Heath ja Jon Schofield ja kolmanneksi liettualaiset Aurimas Lankas ja Edvinas Ramanauskas.
Tulokset > Loppukilpailu A

| # | Melojat | Maa | Aika |
| --- | --- | --- | --- |
| 1 Kultaa | Saúl Craviotto Cristian Toro |  Espanja | 32.075 |
| 2 Hopeaa | Liam Heath Jon Schofield |  Iso-Britannia | 32.368 |
| 3 Pronssia | Aurimas Lankas Edvinas Ramanauskas |  Liettua | 32.382 |
| 4. | Sandor Totka Péter Molnár |  Unkari | 32.412 |
| 5. | Tom Liebscher Ronald Rauhe |  Saksa | 32.488 |
| 6. | Nebojša Grujić Marko Novaković |  Serbia | 32.656 |
| 7. | Maxime Beaumont Sébastien Jouve |  Ranska | 32.699 |
| 8. | Ryan Cochrane Hugues Fournel |  Kanada | 33.767 |
Tulokset > Loppukilpailu B

| # | Melojat | Maa | Aika |
| --- | --- | --- | --- |
| 1. | Choi Min-kyu Cho Gwang-hee |  Etelä-Korea | 33.812 |
| 2. | Edson Isaias Freitas da Silva Gilvan Bitencourt Ribeiro |  Brasilia | 33.992 |
| 3. | Daniel Bowker Jordan Wood |  Australia | 35.334 |
| 4. | Sergii Tokarnytskyi Andrey Yerguchyov |  Kazakstan | 35.427 |
| 5. | Alberto Ricchetti Mauro Crenna |  Italia | 35.516 |
Mirke Hämäläinen

Mirke Tuovi Marketta Hämäläinen (s. 23. toukokuuta 1984 Säkylä) on suomalainen kilpakävelijä. Hän edustaa Turun Weikkoja ja hänen valmentajanaan toimii Sirpa Hämäläinen. Kalevan kisoista Hämäläinen on saavuttanut kaksi pronssia 10 kilometrin kävelyssä, vuosina 2003 ja 2004. Ulkoradoilta hän on lisäksi voittanut kultaa ja hopeaa 3 × 3 000 metrin kävelyviestissä. Sisäratojen SM-kilpailuista hänellä on saavutuksenaan hopea 3 000 metrin kävelyssä vuodelta 2003.
Michael Woods

| Michael Woods |
| --- | --- |
 Michael Woods 2015.
Henkilötiedot
Syntynyt: 12. lokakuuta 1986 (ikä 37)
Kansalaisuus:   Kanada
Pyöräilijä
Pituus:  175 cm
Paino:  64 kg
Joukkue:  Israel - Premier Tech
Laji:  maantiepyöräily
Rooli:  ajaja
Ajajatyyppi:  yleisajaja
Ura
Ammattilaisjoukkue(et)
2013 1–6/2014 6–12/2014 2015  2016–2017 2018–2020 2021–:  Team Garneau–Québecor Amore & Vita - Selle SMP 5-hour Energy Optum p/b Kelly Benefit Strategies Cannondale Pro Cycling Team EF Pro Cycling Iarael Start-Up Nation / Israel - Premier Tech
Suurimmat voitot
 Milano–Torino 2019 Ranskan ympäriajo, etappi Espanjan ympäriajo, 3 etappia  Maantieajon Kanadan-mestaruus 2024 
 Tiedot päivitetty: 2. syyskuuta 2024 
| Mitalit> Maa:   Kanada.Miesten pyöräily.Maantiepyöräilyn MM-kilpailut  | Mitalit> Maa:   Kanada.Miesten pyöräily.Maantiepyöräilyn MM-kilpailut  | Mitalit> Maa:   Kanada.Miesten pyöräily.Maantiepyöräilyn MM-kilpailut  | Maa:   Kanada> Miesten pyöräily. |
| --- | --- | --- | --- |
|  Pronssia | Innsbruck 2018 | maantieajo |  |
Michael Woods (s. 12. lokakuuta 1986 Toronto) on kanadalainen maantiepyöräilijä sekä aiempi keskimatkojen juoksija ja kestävyysjuoksija.
Yleisurheilu

Woods haaveili nuorena jääkiekkoammattilaisen urasta, mutta huomasi teini-iässä, että oli kokonsa puolesta otollisempi juoksijaksi. Hän sijoittui Sherbrooken alle 18-vuotiaiden MM-kilpailuissa 2003 yhdeksänneksi 3 000 metrin juoksussa. Hän saavutti samana vuonna pronssia alle 20-vuotiaiden Pan-Amerikan mestaruuskilpailujen 1 500 metrin juoksussa. Seuraavana vuonna hän sijoittui Grossaton alle 20-vuotiaiden MM-kilpailuissa 1 500 metrillä seitsemänneksi.
Woods juoksi mailin alle 20-vuotiaiden Kanadan ennätyksen 3.57,48 Windsorissa 28. heinäkuuta 2005. Aika oli samalla paras kanadalaisen Kanadassa juoksema tulos maililla kautta aikojen. Muutamaa päivää myöhemmin hän voitti alle 20-vuotiaiden Pan-Amerikan mestaruuden 1 500 metrin juoksussa. Kahden seuraavan vuoden aikana hän vielä kilpaili aktiivisesti, mutta vasemman jalan veneluun rasitusmurtuma haittasi hänen juoksu-uraansa. Hän valmistui Michiganin yliopistosta pääaineenaan englanti, minkä jälkeen työskenteli kenkäkaupassa. Vuonna 2011 hän mursi kilpailussa jälleen jalkansa ja juoksu-ura loppui siihen.
Pyöräily

Samoihin aikoihin, kun Woodsin juoksu-ura päättyi, hän alkoi ajaa pyörällä. Ensimmäiseen pyöräilykilpailuunsa hän osallistui 2012. Voitettuaan paikallisia kilpailuja hän nousi Kanadan maajoukkueeseen ja hänen valmentajakseen tullut Paulo Saldanha vakuutti, että hänellä olisi tulevaisuus pyöräilyammattilaisena.
Woods kilpaili UCI Continental -tasoisessa Team Garneau–Québecor -joukkueessa 2013. Seuraavan vuoden alkupuoliskon hän edusti Amore & Vita - Selle SMP -tallia ja juhannuksen tienoilta lähtien 5-hour Energyä. Vuonna 2015 hän kilpaili Optum p/b Kelly Benefit Strategies -joukkueessa, ja teki läpimurtonsa sijoittuessaan toiseksi Tour of Utahissa.
Vuosina 2016–2020 Woods edusti UCI World Tour -tasolla kilpailevaa yhdysvaltalaistallia, nimeltään viimeksi EF Pro Cycling. Hän sijoittui seitsemänneksi Espanjan ympäriajossa 2017. Seuraavana vuonna hän sijoittui Bob Jungelsin jälkeen toiseksi Liège–Bastogne–Liège-monumentissa. Hän voitti samana vuonna 17. etapin Espanjan ympäriajossa ja saavutti pronssia Innsbruckin MM-kilpailujen maantieajossa. Hän voitti Milano–Torino-kilpailun 2019. Hän voitti seitsemännen etapin Espanjan ympäriajossa 2020. Ranskan ympäriajossa 2023 hän voitti yhdeksännen etapin.
Woods on kilpaillut Israel Start-Up Nation / Israel - Premier Tech -tallissa vuodesta 2021 lähtien. Hän voitti maantieajon Kanadan-mestaruuden ja 13. etapin Espanjan ympäriajossa 2024.
Pyöräily > Pyöräilysaavutuksia

Lähteet: Pro Cycling Stats, Cycling Archives
Melonta kesäolympialaisissa 2016 – miesten 1 000 metrin kanadalaisyksikkö

Miesten 1 000 metrin kanadalaisyksikkö Rio de Janeiron olympialaisissa 2016 käytiin 15. – 16. elokuuta Lagoa Rodrigo de Freitaksessa. Kilpailun voitti saksalainen Sebastian Brendel. Toiseksi sijoittui brasilialainen Isaquias Queiroz ja kolmanneksi venäläinen Ilia Shtokalov. Alun perin kolmanneksi sijoittui moldovalainen Serghei Tarnovschi, mutta hän kärysi dopingista.